Eamon Casey

**Eamon Casey** (født 24. april 1927 i Firies i County Kerry i Irland, død 13. mars 2017 i Newmarket-on-Fergus i County Clare) var en irsk prelat og misjonær, katolsk biskop av Galway og Kilmacduagh i Irland.
## Liv og virke
### Prest
Eamon Casey studerte katolsk teologi og filosofi og ble ordinert til prest for bispedømmet Kerry den 17. juni 1951.
### Biskop av Kerry
Den 17. juli 1969 ble Eamon Casey utnevnt av pave Paul VI til biskop av Kerry. Han ble ordinert til biskop den 9. november 1969 av den apostoliske nuntius til Irland, erkebiskop Gaetano Alibrandi. Medkonsekratorer var biskopen av Limerick, Henry Murphy, og biskopen av Ferns, Donald J. Herlihy.

### Biskop av Galway og Kilmacduagh
Den 21. juli 1976 ble biskop Casey utnevnt til biskop av bispedømmet Galway og Kilmacduagh og til apostolisk administrator av Kilfenora. 

I 1980 var han i San Salvador øyenvitne til massakren under begravelsen til erkebiskop Oscar Romero, som var blitt skutt etter ordre fra militæroffiserer, og som utløste borgerkrig i El Salvador. Deretter aksjonerte han mot amerikansk militærhjelp i FN, Det hvite hus og overfor regjeringer internasjonalt. Under et besøk til Irland av USAs president Ronald Reagan i 1984, nektet han å ta imot Reagan da han kom til Galway.

I 1992 ble det avslørt i irske medier at Casey var i et forhold med en kvinne ved navn Annie Murphy. Sammen hadde de fått sønnen Peter, som ble født i Dublin i 1974. Annie Murphy nektet å adoptere barnet sitt og lot Caseys sønn oppdra ved hjelp fra foreldrene.

### Fratreden
Da Annie Murphy publiserte dette i irske medier i 1992, trakk Casey seg som biskop i Galway etter påtrykk fra Vatikanet, som også fikk ham til å dro til Sør-Amerika som misjonær. Hans etterfølger som biskop var James McLoughlin, hans tidligere sekretær.

I Ecuador virket han for *Missionary Society of St. James* i et landsens sogn. Etter at hans femårskontrakt gikk ut, virket han i en menighet i Sussex i England.

Han vendte tilbake til Irland i 2006 med et ganske ødelagt renommé, og han ble ikke tillatt å offentlig feire katolsk messe.

Han ble gjenstand for Martin Egans sang «Casey», sunget av Christy Moore. Han er også tema for the Saw Doctors' sang «Howya Julia».

### Siste år, død
I august 2011 kom den sterkt helsesvekkede Casey på sykehjem i County Clare. Han døde 13. mars 2017, én ¨åned før sin 90.de fødselsdag. Han ble gravlagt i krypten til *Galway Cathedral*.

I forbindelse med oppstyret i Irland om hans hemmelige sønn i 1992, var det kommet frem en rekke påstander om at han i det dulgte hadde ført et heller ikke-sølibatært liv, og det var kvinner som stod frem og hevdet seg voldtatt av ham. Undersøkelser fant at i hvertfall noen av disse ikke lot seg tilstrekkelig underbygge. I 2019 fremkom det at det var minst tre beskyldninger rettet mot Casey om seksuelt misbruk, og at to av dem var blitt bragt til en køsning i irsk høyesterett. Bispedømmet Kerry bekreftet at det var kommet beskyldninger mot ham, og at Gardaí og helsemyndigheter var blitt informert, og at angjeldende person hadde fått bistand fra bispedømmet.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1777
* Kardinal Pietro Francesco Galleffi (1770-1837) *1819
* Kardinal Filippo de Angelis (1792-1877) *1826
* Kardinal Amilcare Malagola (1840-1895) *1876
* Kardinal Giovanni Tacci (Porcelli) (1863-1928) *1895
* Kardinal Fernando Cento (1883-1973) *1922
* Erkebiskop Gaetano Alibrandi (1914-2003 ) *1961
* Biskop *Eamon Casey* (1927-2017) *1969

## Referanser